Harmony Gold ly verlies, al verkoop hy meer goud | Netwerk24
Deur Elvira Wood 21 Augustus 2018 09:18
Harmony Gold se Moab Khotsong-goudmyn.Foto: Verskaf
Goeie produksiesyfers en verkope kon nie 'n enorme waardevermindering by Harmony Gold teenwerk om te keer dat hy 'n verlies ly nie.
Die maatskappy, wat Dinsdag sy resultate vir die boekjaar tot einde Junie op die JSE se nuusdiens, Sens, gepubliseer het, het 'n verlies van R4,473 miljard gely teenoor die wins van R362 miljoen 'n jaar tevore.
Harmony het 'n waardevermindering van R5,3 miljard op sy boeke aangebring weens Tshepong, Target 1, Joel, Kusasalethu, Unisel, Masimong, Doornkop en die Target-Noord se eiendom wat nog nie ontwikkel is nie.
Harmony sê die vermindering is gegrond op die ouderdom van die myne, sy vooruitsig dat goud teen sowat $1 250 per fynons gaan verhandel en die invloed van inflasie.
Buiten vir die waardevermindering sê hy sy verlies kan verder toegeskryf word aan die R669 miljoen waarmee sy skuld in dollar gestyg het weens verandering in die wisselkoers asook laer afgeleide winste van R99 miljoen teenoor die R1,025 miljard van 2017 wat hy verdien het.
Sy wesensverdienste per aandeel het met 43% tot R1,71 gedaal teenoor 'n jaar tevore.
Sy inkomste het wel met 6% tot R20,359 miljard gestyg.
Goudverkope het met 6% tot 37 692 kg gestyg.
Hy het boonop gemiddeld 6% méér, of te wel $1 380 per fynons, vir sy goud verdien.
Harmony Gold sê 13 werkers is in die boekjaar by sy bedrywighede dood.
Ses van die werkers is sedert Januarie vanjaar dood, waarvan vier weens grondstortings gesterf het.
Harmony sê hy sal die Minerale Raad van Suid-Afrika se veldtog ondersteun om veiligheidsdae by alle myne te hou.
Daar is op 17 Augustus met die veldtog begin. Dit volg nadat daar vanjaar reeds 58 werkers in Suid-Afrikaanse myne dood is.
Peter Steenkamp, uitvoerende hoof van Harmony, sê ongeag die verlies wat die maatskappy nou gely het, is hy baie positief oor die toekoms.
"Ons groeivooruitsig om 1,5 miljoen fynons goud per jaar te lewer en die kwaliteit van ons bate portefeulje te verbeter het 'n hupstoot gekry ná ons herbelegging in Hidden Valley in 2017 en die verkryging van Moab Khotsong in 2018.
"Hierdie bedrywighede sal jaarlikse produksie met tussen 450 000 en 500 000 fynonse verhoog teen 'n gemiddelde koste van $950 per fynons vir die leeftyd van die myne," sê hy.
Harmony het ook van sy goudverkope verskans om hom teen wisselvallige wisselkoerse en die goudprys te beskerm.